PT กำไร 2 ปีหน้ากลับมาโตหลังประมูล 4Gราคาดีสุดกลุ่มวางระบบ-ฮาร์ดแวร์-ซอฟแวร์
โบรกฯ แนะซื้อ PT ราคาเป้าหมาย 15 บ. ชู PE ต่ำสุดกลุ่มวางระบบและซื้อขายฮาร์ดแวร์+ซอฟแวร์ กำไรสุทธิในช่วง 2 ปีข้างหน้ากลับมามีความหวังหลังจากการประมูล 4G และการเลือกตั้งในพม่าเสร็จสิ้นลง
18 พ.ย. 2558

บล.ฟินันเซีย ไซรัส ระบุในบทวิเคราะห์ (18 พ.ย.) ว่า จากฐานที่สูงในปีก่อน และการชะลอตัวทางเศรษฐกิจในครึ่งปีแรกซึ่งทำให้ภาคเอกชนชะลอการลงทุน กำไรสุทธิของบริษัท พรีเมียร์ เทคโนโลยี จำกัด (มหาชน) หรือ PT ปีนี้จึงมีแนวโน้มหดตัวครั้งแรกในรอบ 6 ปี
แต่หลังจากการประมูล 4G ในบ้านเราและการเลือกตั้งในพม่าเสร็จสิ้นลง ทำให้กำไรสุทธิในช่วง 2 ปีข้างหน้ากลับมามีความหวังอีกครั้ง ราคาปัจจุบันซื้อขายบน Trailing PE เพียง 11 เท่า ต่ำสุดในกลุ่มวางระบบและซื้อขายฮาร์ดแวร์+ซอฟแวร์ ขณะที่ Leading PE ในช่วงปี 2559-2560 จะลดลงเหลือ 8-9 เท่าด้วยอัตราการเติบโตของกำไรเฉลี่ย 23% ต่อปีหรือคิดเป็น PEG เพียง 0.4 เท่า ซึ่งถือว่าถูกมากเมื่อเทียบกับ ROE ที่สร้างได้สูง 25-30% จึงแนะนำซื้อ ราคาเป้าหมายปี 2559 ที่ 15 บาท